زمین جُمب اِینتہ بدواھاں دل ءَ چے آھئے بُن گِپتگ
تئی بے متلبیں اِشک ءَ دگے دنیائے بُن گِپتگ
من ءَ کُشتگ وتی جند ءِ ھما ھمساہگ ءِ چُکّ ءَ
ھمُک زیبائیں نکشانی در ءَ داوائے بُن گِپتگ
سپر ھوشام ءِ چاراہ ءَ کدم جُنزینتگ اَنت درداں
منی چمّانی آتراپ ءَ تلب دریائے بُن گِپتگ
زھیریں دل بُت ءِ سِنگانی دروگیں سُجدہ ءَ کپتگ
پکیرانی اِد ءَ راستیں ھُدا درگائے بُن گپتگ
سمین ، شنزوکیں نودانی تب ءَ دیوانگے مُرتگ
گُلابانی چکنکاریں شپ ءِ سر جاھئے بُن گِپتگ
بدن آزگ کُتگ زیمیں تبیب ءِ دست ءِ مِگراز ءَ
اَجل سازیں گُبارانی تہ ءَ چہ سائے بُن گِپتگ
درامد ، دروشمیں ہنکین ءَ تھنائیں شریفؔ زرد ءَ
ابیتکیں چاڑ ءِ پیونداں گم ءِ بیگائے بُن گِپتگ
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔